CELEX: 32016R1313
Language: bg
Date: 2016-08-01 00:00:00
Title: Регламент за изпълнение (ЕС) 2016/1313 на Комисията от 1 август 2016 година за изменение на Регламент за изпълнение (ЕС) № 540/2011 по отношение на условията за одобрение на активното вещество глифозат (Текст от значение за ЕИП)

2.8.2016   
            
            
               BG
            
            
               Официален вестник на Европейския съюз
            
            
               L 208/1
            
         РЕГЛАМЕНТ ЗА ИЗПЪЛНЕНИЕ (ЕС) 2016/1313 НА КОМИСИЯТА
   от 1 август 2016 година
   за изменение на Регламент за изпълнение (ЕС) № 540/2011 по отношение на условията за одобрение на активното вещество глифозат
   (текст от значение за ЕИП)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Регламент (ЕО) № 1107/2009 на Европейския парламент и на Съвета от 21 октомври 2009 г. относно пускането на пазара на продукти за растителна защита и за отмяна на директиви 79/117/ЕИО и 91/414/ЕИО на Съвета (1), и по-специално член 21, параграф 3, първата хипотеза от него,
   като има предвид, че:
   
               (1)
            
            
               С Директива 2001/99/ЕО на Комисията (2) активното вещество е включено в приложение I към Директива 91/414/ЕИО на Съвета (3).
            
         
               (2)
            
            
               Активните вещества, включени в приложение I към Директива 91/414/ЕИО, се смятат за одобрени съгласно Регламент (ЕО) № 1107/2009 и са посочени в част А от приложението към Регламент за изпълнение (ЕС) № 540/2011 на Комисията (4).
            
         
               (3)
            
            
               Одобрението на активното вещество глифозат, посочено в приложението към Регламент за изпълнение (ЕС) № 540/2011, изтича 6 месеца, считано от датата на получаване от Комисията на становището на Комитета за оценка на риска на Европейската агенция по химикали, или на 31 декември 2017 г. — която дата е по-ранна.
            
         
               (4)
            
            
               На 30 октомври 2015 г. (5) Европейският орган за безопасност на храните (наричан по-долу „Органът“) съобщи на Комисията становището си относно токсикологичната оценка на „полиетоксилиран амин от лой“ (CAS № 61791-26-2), вещество, често използвано като коформулант в продукти за растителна защита, съдържащи глифозат. Той стигна до заключението, че в сравнение с глифозата при веществото „полиетоксилиран амин от лой“ се наблюдава значителна токсичност във всички изследвани крайни точки. Бяха изразени допълнителни притеснения по отношение на потенциала на „полиетоксилиран амин от лой“ да оказва отрицателно въздействие върху здравето на човека, когато се използва в продукти за растителна защита, съдържащи глифозат. Органът също така счита, че вероятно обяснение за медицинските данни при хората относно продуктите за растителна защита, съдържащи глифозат, е, че токсичността се определя главно от компонента „полиетоксилиран амин от лой“ във формулировката.
            
         
               (5)
            
            
               В съответствие с Директива 2009/128/ЕО на Европейския парламент и на Съвета (6) във връзка с член 55 от Регламент (ЕО) № 1107/2009 държавите членки следва да насърчават разработването и въвеждането на интегрирано управление на вредителите и на алтернативни подходи или техники, за да се намали зависимостта им от употребата на пестициди. Като се има предвид, че продуктите за растителна защита, съдържащи глифозат, са широко използвани за неселскостопански приложения, държавите членки следва да гарантират, че употребата на продукти за растителна защита, съдържащи глифозат, е сведена до минимум или е забранена на площи, като обществени паркове и градини, площадки за спорт и отдих, училищни и детски площадки и в непосредствена близост до здравни заведения.
            
         
               (6)
            
            
               Продуктите за растителна защита, съдържащи глифозат, също така намират приложение преди събирането на реколтата. В определени ситуации употребата преди събирането на реколтата с цел спиране или предотвратяване на нежелан растеж на плевели е в съответствие с добрите селскостопански практики. Изглежда обаче, че продуктите за растителна защита, съдържащи глифозат, се използват също така с цел да се контролира времето на прибиране на реколтата или да се оптимизира вършитбата, въпреки че тези видове употреба не могат да се разглеждат в рамките на добрата селскостопанска практика. Поради това тези видове употреба може и да не са в съответствие с разпоредбите на член 55 от Регламент (ЕО) № 1107/2009. Поради това при разрешаването на продукти за растителна защита държавите членки следва да обърнат специално внимание на това видовете употреба преди събиране на реколтата да отговарят на добрите селскостопански практики.
            
         
               (7)
            
            
               Комисията покани нотификаторите да представят коментарите си.
            
         
               (8)
            
            
               Предвид актуалните научни и технически знания е целесъобразно да се изменят условията за употреба на активното вещество, по-специално като се изключи коформулантът „полиетоксилиран амин от лой“ (CAS № 61791-26-2) от употребата му в продукти за растителна защита, съдържащи глифозат.
            
         
               (9)
            
            
               Регламент за изпълнение (ЕС) № 540/2011 следва да бъде съответно изменен.
            
         
               (10)
            
            
               В съответствие с член 27, параграф 2 от Регламент (ЕО) № 1107/2009 се установява списък с коформуланти, които не се допуска да бъдат включени в продукти за растителна защита. Комисията, Органът и държавите членки започнаха работа по установяването на посочения списък. В хода на тази работа Комисията ще обърне специално внимание на потенциално вредни коформуланти, използвани в продукти за растителна защита, съдържащи глифозат. Списъкът на недопустимите коформуланти ще бъде създаден в бъдеще с отделен акт в съответствие с процедурните изисквания, определени в член 27, параграф 2 от Регламент (ЕО) № 1107/2009.
            
         
               (11)
            
            
               Мерките, предвидени в настоящия регламент, са в съответствие със становището на Постоянния комитет по растенията, животните, храните и фуражите,
            
         ПРИЕ НАСТОЯЩИЯ РЕГЛАМЕНТ:
   Член 1
   В част А, седма графа „Специфични разпоредби“, ред 25 (глифозат) от приложението към Регламент за изпълнение (ЕС) № 540/2011 текстът се заменя със следното:
   „Може да бъде разрешена единствено употребата като хербицид.
   За прилагането на единните принципи, посочени в член 29, параграф 6 от Регламент (ЕО) № 1107/2009, се вземат под внимание заключенията от доклада за преразглеждане на глифозат, и по-специално допълнения I и II към него, във вида, в който е изменен от Постоянния комитет по растенията, животните, храните и фуражите на 27 юни 2016 г. При тази цялостна оценка държавите членки:
   
               —
            
            
               трябва да обърнат особено внимание на опазването на подпочвените води в уязвимите райони, по-специално по отношение на неземеделските видове употреба,
            
         
               —
            
            
               трябва да обърнат особено внимание на рисковете от употребата върху определените площи, посочени в член 12, буква а) от Директива 2009/128/ЕО,
            
         
               —
            
            
               трябва да обърнат особено внимание на това видовете употреба преди събирането на реколтата да отговарят на добрите селскостопански практики.
            
         Държавите членки гарантират, че продуктите за растителна защита, съдържащи глифозат, не съдържат коформуланта „полиетоксилиран амин от лой“ (CAS № 61791-26-2)“.
   Член 2
   Настоящият регламент влиза в сила на двадесетия ден след деня на публикуването му в Официален вестник на Европейския съюз.
   
   
      Настоящият регламент е задължителен в своята цялост и се прилага пряко във всички държави членки.
      Съставено в Брюксел на 1 август 2016 година.
      
         
            За Комисията
         
         
            Председател
         
         Jean-Claude JUNCKER
      
   
   
      (1)  ОВ L 309, 24.11.2009 г., стр. 1.
   
      (2)  Директива 2001/99/ЕО на Комисията от 20 ноември 2001 г. за изменение на приложение I към Директива 91/414/ЕИО на Съвета относно пускането на пазара на продукти за растителна защита, с цел в него да бъдат включени като активни вещества глифозат и тифенсулфурон-метил (ОВ L 304, 21.11.2001 г., стр. 14).
   
      (3)  Директива 91/414/ЕО на Съвета от 15 юли 1991 г. относно пускането на пазара на продукти за растителна защита (ОВ L 230, 19.8.1991 г., стр. 1).
   
      (4)  Регламент за изпълнение (ЕС) № 540/2011 на Комисията от 25 май 2011 г. за прилагане на Регламент (ЕО) № 1107/2009 на Европейския парламент и на Съвета по отношение на списъка на одобрените активни вещества (ОВ L 153, 11.6.2011 г., стр. 1).
   
      (5)  EFSA Journal (Бюлетин на ЕОБХ), 2015; 13(11): 4303. Той е достъпен на следния интернет адрес: www.efsa.europa.eu.
   
      (6)  Директива 2009/128/ЕО на Европейския парламент и на Съвета от 21 октомври 2009 г. за създаване на рамка за действие на Общността за постигане на устойчива употреба на пестициди (ОВ L 309, 24.11.2009 г., стр. 71).